དེའི་རྗེས་སི་ཝེ་ཌན་གྱི་མེད་མའོ་ཚོགས་ཁང་དུ།ཞི་བདེ་དང་བདེ་སྐྱིད་སྒྲུབ་ཐབས་ཞེས་པའི་བརྗོད་གཞིའི་ཐོག་༧གོང་ས་རྒྱལ་བ་རིན་པོ་ཆེ་མཆོག་གིས་མི་མང་༡༢༠༠ཙམ་ལ་སྐྱབས་བཅོལ་བའི་གནད་དོན་སྐོར་ལ་བཀའ་སློབ་བསྩལ་སྐབས།ཉེ་ཆར་དཀྱིལ་ཤར་ཨེ་ཤ་ཡའི་ཡུལ་མི་མང་པོ་ཡུ་རོབ་རྒྱལ་ཁབ་ཁག་ཏུ་སྐྱབས་བཅོལ་ལ་འགྲོ་བཞིན་ཡོད་པ་དང་།ཁོང་ཚོར་སྡོད་གནས་དང་རོགས་རམ་མི་ཉུང་བ་ཞིག་ཐོབ་ཀྱི་ཡོད་པ་རེད་དེ།ཕུགས་རྒྱང་རིང་བའི་རོགས་རམ་ཁུངས་སུ་བྱིས་པ་ཚོར་དམིགས་སུ་བཀར་ནས་སློབ་སྦྱོང་དང་སྦྱོང་བརྡར་སྤྲོད་ཐུབ་ཚེ།རྗེས་ཕྱོགས་གནས་སྟངས་ཞི་འཇགས་བྱུང་སྐབས་ཕྱིར་སོ་སོའི་ལུང་པར་ལོག་ནས་ཞབས་འདེགས་སྒྲུབ་རྒྱུ་དང་ལུང་པ་བསྐྱར་གསོ་ཐུབ་ཀྱི་ཡོད་པ་རེད།དེ་བཞིན་ང་ཚོ་བོད་མི་བཙན་བྱོལ་བ་ཚོ་ཕྱི་ཡུལ་དུ་ལོ་༦༠བསྡད་པ་རེད།ཡིན་ཡང་ང་ཚོའི་དམིགས་ཡུལ་དེ་ཕྱིར་རང་ཡུལ་ལ་ལོག་ནས་སོ་སོའི་ལུང་པ་བསྐྱར་གསོ་བྱ་རྒྱུ་དེ་རེད།རྒྱ་གར་ནང་ང་ཚོས་བྱིས་པ་ཚོར་སློབ་སྦྱོང་སྤྲད་དེ་བོད་མིའི་སྐད་ཡིག་དང་ངོ་བོ།རིག་གཞུང་སོགས་ཉར་ཚགས་བྱས་ནས་དུས་ཀྱི་ཉི་མ་ཞིག་ཤར་ཚེ།ང་ཚོས་ཕ་ཡུལ་སླར་གསོ་བྱ་རྒྱུར་རེ་བ་བྱེད་བཞིན་ཡོད་པ་རེད།ཅེས་གསུངས་འདུགནང་བསམ་བློའི་སློབ་གསོའི་སྐོར་ལ་ཁོང་གིས།དེང་རབས་སློབ་གསོས་མ་འདང་ས་ཡོད་པ་དེ་ནི་ཇི་ལྟར་ནང་སེམས་ལ་ཞི་བདེ་སྐྲུན་པའི་སྐོར་ལ་སློབ་འཁྲིད་བྱེད་ཐུབ་ཀྱི་མེད་པ་དེས་ཡིན་པ་དང་།ང་ཚོའི་ལུས་པོར་འཕྲོད་བསྟེན་བྱེད་སྟངས་དེ་སློབ་འཁྲིད་བྱེད་བཞིན་ཡོད་པ་རེད་དེ།མ་རུང་བའི་སེམས་ཚོར་རྣམས་ཇི་ལྟར་འདུལ་པར་ནང་སེམས་ཀྱི་འཕྲོད་བསྟེན་སྐོར་སློབ་འཁྲིད་བྱས་ཚེ།སློབ་མ་ཚོའི་སེམས་བདེ་ཐང་ཡོང་ཐུབ་པ་མ་ཟད།ནང་སེམས་ཀྱི་ཞི་བདེ་རྙེད་ཐུབ་ཀྱི་རེད།ཤེས་ཡོན་སློབ་གསོའི་སྒྲིག་འཛུགས་ཁག་གིས་ནང་སེམས་དང་ཀུན་སྤྱོད་ལ་ཆོས་ལུགས་དང་མ་འབྲེལ་པའི་ཐོག་རྐང་འགན་འཁུར་དགོས་རེད།རྒྱ་གར་ལ་དེང་རབས་ཀྱི་སློབ་གསོ་དང་གནའ་རབས་རྒྱ་གར་ལུགས་ཀྱི་ནང་སེམས་དང་ཚོར་བའི་སློབ་གསོ་གཉིས་ཕྱོགས་གཅིག་ཏུ་སྒྲིལ་པའི་ནུས་པ་ཤུགས་ཆེན་ཡོད་པ་གཟིགས་ཀྱི་ཡོད་སྐོར་གསུངས་འདུག